Document ID: 32013R0877

KOMISIJAS DELEĢĒTĀ REGULA (ES) Nr. 877/2013
(2013. gada 27. jūnijs),
ar ko papildina Eiropas Parlamenta un Padomes Regulu (ES) Nr. 473/2013 par kopīgiem noteikumiem budžeta plānu projektu uzraudzībai un novērtēšanai un pārmērīga budžeta deficīta novēršanai eurozonas dalībvalstīs
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2013. gada 21. maija Regulu (ES) Nr. 473/2013 par kopīgiem noteikumiem budžeta plānu projektu uzraudzībai un novērtēšanai un pārmērīga budžeta deficīta novēršanai eurozonas dalībvalstīs (1) un jo īpaši tās 10. panta 3. punktu,
tā kā:
(1)
Dalībvalstīs, kuru valūta ir euro un kurās sākta pārmērīga budžeta deficīta procedūra, Regula (ES) Nr. 473/2013 paredz ciešāku uzraudzību, nosakot papildu ziņošanas prasības, kuru mērķis ir nepieļaut un savlaicīgi koriģēt visas novirzes no Padomes ieteikumiem vai lēmumiem par ziņojumu iesniegšanu par pārmērīga budžeta deficīta novēršanu.
(2)
Šāda uzraudzība papildina Padomes 1997. gada 7. jūlija Regulas (EK) Nr. 1467/97 par to, kā paātrināt un precizēt pārmērīga budžeta novēršanas procedūras īstenošanu (2), 3. panta 4. punkta a) apakšpunktā un 5. panta 1. punkta a) apakšpunktā noteiktos ziņošanas pienākumus, kas paredz, ka dalībvalsts pārmērīga budžeta deficīta procedūras ietvaros, reaģējot uz Padomes ieteikumu, kas sniegts saskaņā ar Līguma 126. panta 7. punktu, vai paziņojumu, kas izstrādāts saskaņā ar Līguma 126. panta 9. punktu, iesniedz Padomei un Komisijai ziņojumu par darbībām, kas veiktas pārmērīga budžeta deficīta novēršanai. Šajā ziņojumā norāda valdības izdevumu un ieņēmumu mērķus un diskrecionāro pasākumu mērķus gan izdevumu, gan ieņēmumu pusē atbilstīgi Padomes ieteikumam, kā arī informāciju par pasākumiem mērķu sasniegšanai un paredzēto pasākumu raksturu.
(3)
Regula (ES) Nr. 473/2013 papildina šo sākotnējo prasību par ziņošanu, nosakot, ka dalībvalstis, kuru valūta ir euro un kurās ir pārmērīgs budžeta deficīts, ziņojumus iesniedz biežāk. Ja uz dalībvalsti attiecas Padomes ieteikums, kas sniegts saskaņā ar LESD 126. panta 7. punktu, dalībvalsts Komisijai un Ekonomikas un finanšu komitejai (EFK) ziņojumu iesniegs reizi sešos mēnešos, savukārt, ja uz dalībvalsti attiecas Padomes lēmums par ziņojumu iesniegšanu saskaņā ar 126. panta 9. punktu, dalībvalsts ziņojumu par veiktajām darbībām pārmērīgā budžeta deficīta novēršanai sniedz reizi trijos mēnešos. Ziņojumā būtu jāiekļauj informācija par vispārējās valdības un tās apakšsektoru budžeta izpildi attiecīgajā gadā, diskrecionāro pasākumu ietekmi uz budžetu gan izdevumu, gan ieņēmumu pusē, par valdības izdevumu un ieņēmumu mērķiem, kā arī par mērķu sasniegšanai pieņemtajiem pasākumiem un paredzēto pasākumu raksturu. Biežāka ziņojumu sniegšana palīdzēs Komisijai un EFK pastāvīgi uzraudzīt to, vai attiecīgā dalībvalsts veic pasākumus pārmērīga budžeta deficīta novēršanai.
(4)
Saskaņā ar Regulas (ES) Nr. 473/2013 10. panta 3. punktu šā papildu ziņojuma saturu nosaka Komisija. Šis deleģētais akts nodrošina skaidru pārskatu par informāciju, kas ziņojumā jāiekļauj tām dalībvalstīm, kuru valūta ir euro un kurām piemērota pārmērīga budžeta deficīta novēršanas procedūra. Ar šo deleģēto regulu ieviestie ziņojumi sniegs strukturētu un saskaņotu pārskatu par attiecīgo dalībvalstu budžeta situāciju. Ziņojumā būtu jāiekļauj gada un ceturkšņa dati, lai sniegtu plašāku informāciju par notiekošo koriģēšanu. Dati būtu jāsniedz pēc naudas plūsmas principa un pēc uzkrāšanas principa (saskaņā ar Eiropas Nacionālo kontu sistēmu (EKS)), lai sniegtu labāku pārskatu par budžeta stāvokļa dinamiku. Tā kā pārmērīga deficīta novēršanas procedūru var sākt tāpēc, ka konstatēta neatbilstība Līgumā noteiktajām atsauces vērtībām saistībā ar deficītu un/vai parāda attiecību pret IKP, ziņojumā būtu jāsniedz informācija par vispārējās valdības deficīta un parāda attīstības galveno komponentu pārmaiņām.
(5)
Saskaņā ar šo deleģēto aktu ziņojumā iekļautajiem faktiskajiem datiem būtu jāatbilst datiem, ko Eurostat ziņojis saistībā ar pārmērīga budžeta deficīta novēršanas procedūru,
IR PIEŅĒMUSI ŠO REGULU.
1. pants
Priekšmets
Šajā regulā sniegtas specifikācijas par to ziņojumu saturu, ko Komisija var prasīt no dalībvalstīm, kuru valūta ir euro un kurām piemērota pārmērīga budžeta deficīta novēršanas procedūra.
2. pants
Ziņojuma struktūra un saturs
1. Regulas 1. pantā minētajiem ziņojumiem ir šāda struktūra:
-
faktiskā bilance, parāda attīstība un atjaunināti budžeta plāni par koriģēšanas periodu attiecībā uz vispārējo valdību un tās apakšsektoriem,
-
fiskālās stratēģijas apraksts un kvantitatīvie dati nominālā un strukturālā izteiksmē (bilances cikliskais komponents, izņemot vienreizējos un pagaidu pasākumus) pārmērīga budžeta deficīta novēršanai līdz Padomes noteiktajam termiņam atbilstīgi Padomes jaunākajam ieteikumam vai lēmumam par ziņojumu iesniegšanu attiecīgi saskaņā ar LESD 126. panta 7. punktu vai 126. panta 9. punktu, ietverot arī detalizētu informāciju par šo mērķu sasniegšanai plānotajiem vai jau veiktajiem budžeta pasākumiem un to ietekmi uz budžetu.
2. Ziņojumā iekļauj šīs regulas pielikumā norādītās tabulas.
3. pants
Stāšanās spēkā
Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama dalībvalstīs atbilstīgi Līgumiem.
Briselē, 2013. gada 27. jūnijā

Labels: 12
2
15
19